Per-Willy Amundsen har trukket seg som komitéleder. Dette kan bli straffen videre. 
Frps organisasjonsutvalg vurderer nå om Per-Willy Amundsen skal få ytterligere partistraff. Alt fra eksklusjon til utestengelse på partimøter blir vurdert.  Et par kontroversielle Facebook-uttalelser og «for mange whisky» ble slutten på Per-Willy Amundsens (Frp) tid som leder av justiskomiteen på Stortinget. Det bekreftet politikeren selv søndag ettermiddag. Men historien ender trolig ikke der. Partiet har nemlig opprettet intern sak mot Amundsen som for tiden behandles av partiets organisasjonsutvalg. Utvalget skal vurdere Amundsens uttalelser om muslimer og kvinner opp mot partiets vedtekter og etiske retningslinjer. I ytterste konsekvens kan det føre til at Per-Willy Amundsen blir utestengt fra Fremskrittspartiet. Ifølge Frps vedtekter, paragraf 3 kan nemlig medlemmer som har «brutt partiets program, vedtekter, retningslinjer, eller handlet på en måte som kan bidra til å skade partiets eller partimedlemmers omdømme» gis en rekke straffereaksjoner. Disse er: Har rett til å bli hørt Amundsens to Facebook-uttalelser ble begge slettet av ham i etterkant. Han har uttalt at han var påvirket av alkohol og ikke kan huske å ha publisert Facebook-innleggene. Søndag ettermiddag skrev han i en SMS til Aftenposten at uttalelsene ikke gjenspeiler ham som person. – Jeg har ikke gjort noe ulovlig, men det jeg har gjort, har belastet partiet, understrekte han samtidig. De ulike straffevedtakene det derimot er snakk om internt i partiet, er det sentralstyret eller et fylkesstyre som kan fatte. Denne prosessen er beskrevet i partiets vedtekter: – Før vedtak om å frata et medlem sitt medlemskap fattes, skal medlemmet selv og underliggende organisasjonsledd ha hatt rimelig tid til skriftlig å uttale seg om saken, heter det. Dermed vil det trolig ta tid før en konklusjon i saken er klar. Det antydet også Frps assisterende generalsekretær Helge Fossum overfor NTB mandag formiddag: – Kravene til saksbehandling innebærer blant annet at Amundsen skal uttale seg i saken etter formkravene i vedtektene. For å ivareta alle hensyn i behandlingen vil prosessene samlet sett ta noe tid, skriver assisterende generalsekretær Helge Fossum i Frp til NTB. Få tilbakemeldinger Per-Willy Amundsen representerer for tiden Troms i Stortinget. I tillegg til at fylkesstyret i Troms selv har makt til å ekskludere Amundsen, er det et spørsmål om hans Facebook-sprang vil kunne få konsekvenser når nominasjonsprosessen til stortingsvalget 2025 starter til høsten.  Leder i Troms Frp, Eivind Stene, henviser til organisasjonsutvalget for uttalelser om saken. – Har saken skapt mye frustrasjon i Troms Frp? – Jeg vil ikke karakterisere det som det. Jeg har fått veldig få tilbakemeldinger, sier Stene. Simen Velle, leder i Fremskrittspartiets Ungdom (FpU) og medlem av Frps landsstyre, sier han er glad Amundsen valgte å trekke seg som leder i justiskomiteen. – Uttalelsene hans gjenspeiler ikke en organisasjon jeg føler jeg er medlem av, sier han. Frp-veteran Carl I. Hagen deltok i Fremskrittspartiet landsstyremøte i helgen. Han ønsker ikke å uttale seg om hva som bør skje med Amundsen. Heller ikke utenrikspolitisk talsperson Christian Tybring-Gjedde vil uttale seg. Ikke første gang Den strengeste reaksjonen på listen – en utestengelse fra partiet – har presedens i Fremskrittspartiet nylig. Frps listetopp i Oslo, Lars Petter Solås, ble nemlig fratatt medlemskapet i partiet i mai fjor etter upassende oppførsel på landsmøte-nachspielet. Solås har mulighet til å melde seg inn i partiet igjen «fra 14. mai 2024 uten nærmere søknad», vedtok sentralstyret.
Frps organisasjonsutvalg vurderer straff for Per-Willy Amundsen etter kontroversielle Facebook-uttalelser om kvinner og muslimer. Mulige straffer kan inkludere tap av medlemskap eller utestengelse fra partimøter. Konklusjonen om eventuell straff vil ta tid, da Amundsen har rett til å bli hørt i saken. Uttalelsene hans forrige uke skapte kraftige reaksjoner fra både internt i partiet og politiske kolleger.